Også i USA og Storbritannia fikk man kraftig økte arve- og formuesskatter i 1930- og 1940-årene. Da søkkrike John D. Rockefeller døde i 1937, ble hans bo belastet med 70 prosents arveavgift.
- Dette har slått to veier. Litt av meningen med å bli veldig rik, vil noen mene, er å sikre sine egne i flere generasjonsledd. På den annen side er finansmagnaten Andrew Carnegie (1835-1919) bare en av flere rikinger som har hyllet arveavgiften. Han fant det meningsfylt å bli rik, men ikke å være rik uten å ha skapt rikdommene selv. Han ga derfor bort nesten alt sitt før han døde til store filantropiske institusjoner og fond, sier Lie.
«De foreldre som etterlater sin sønn en enorm formue vil generelt drepe talent og drivkraft hos sønnen, og frister ham til et mindre verdifullt liv enn han ellers ville ført», sa Carnegie. Microsoft-gründeren Bill Gates argumenterte i samme retning da Aftenposten fikk et ord med ham på Tjuvholmen i Oslo sist vinter. Gates var verdens rikeste mann til han begynte å gi bort betydelige beløp, 160 milliarder kroner, til fattigdomsbekjempelse i utviklingsland.
- Dersom du er rik, kan du velge å bruke pengene på deg selv. Men hvor mye trenger du for å sikre din egen mat og helse? Du kan velge å gi pengene til barna. Men har de godt av å starte med flere hundre millioner? Mitt syn er at barn ikke har godt av å starte med gigantiske summer, sa Gates.